Bugár, Béla, podpredseda NR SR (2016-03-23):
Ďakujem pekne ešte raz aj v tomto prípade za ústretovosť. Takže nakoľko neevidujem žiadnu prihlášku ústnu do rozpravy, vyhlasujem rozpravu o tomto bode programu za skončenú. A teraz pristúpime k hlasovaniu o návrhu na voľbu členov výborov Národnej rady Slovenskej republiky, tak ako to máte v tlači č. 13. Takže nech sa páči, prezentujte sa a hlasujte. (Hlasovanie.) Prítomných 145 poslancov, za 136, 3 sa zdržali, 6 nehlasovali. Konštatujem, že tento návrh bol schválený. Teraz budeme pokračovať hlasovaním o voľbe ďalších členov výborov, ako je to uvedené v tlači č. 13. Najskôr pristúpime k hlasovaniu o voľbe..., pardon, teraz sme už hlasovali, takže ospravedlňujem sa. Takže konkrétne budeme hlasovať o členoch výborov ústavnoprávneho teda výboru, tak ako máte v tlači č. 13. Prezentujme sa a hlasujme. O každom výbore budeme musieť hlasovať samostatne. (Hlasovanie.) Prítomných 136 poslancov, za 129, 1 sa zdržal, 6 nehlasovali. Chcem sa opýtať, nakoľko to prvé hlasovanie bolo en bloc o všetkých, či ešte potrebujete alebo považujete za potrebné hlasovať aj o ďalších výboroch. (Reakcie z pléna: „Nie.“) Nie. 	Ďakujem pekne. Takže tým pádom pristúpime k ďalšiemu bodu, a to je zriadenie osobitných kontrolných výborov Národnej rady Slovenskej republiky, a to na kontrolu činnosti Národného bezpečnostného úradu, na kontrolu činnosti Slovenskej informačnej služby, na kontrolu činnosti Vojenského spravodajstva a, samozrejme, určenie počtu členov týchto výborov. Tieto výbory, tak ako viete z rokovacieho poriadku, sa zriaďujú v súlade s § 60 zákona o rokovacom poriadku. Ich pôsobnosť je, samozrejme, zákonom vymedzená. Všetky tri osobitné kontrolné výbory majú mať zloženie podľa princípu pomerného zastúpenia členov poslaneckých klubov alebo teda konkrétneho poslaneckého klubu, a to vzhľadom na určený počet členov osobitných kontrolných výborov. Materiál máte v tlači č. 14. (Rokovanie o zriadení Osobitného kontrolného výboru Národnej rady Slovenskej republiky na kontrolu činnosti Národného bezpečnostného úradu, Osobitného kontrolného výboru Národnej rady Slovenskej republiky na kontrolu činnosti Slovenskej informačnej služby a Osobitného kontrolného výboru Národnej rady Slovenskej republiky na kontrolu činnosti Vojenského spravodajstva a o určení počtu členov týchto výborov , tlač 14.) Navrhuje sa, aby všetky uvedené osobitné kontrolné výbory mali počet členov 13. A teraz otváram rozpravu k tomuto bodu programu. Pýtam sa, či sa hlási niekto ústne do rozpravy, nakoľko žiadnu písomnú prihlášku som neevidoval. Nie je tomu tak, takže ďakujem pekne, vyhlasujem rozpravu o tomto bode programu za skončenú. A pristúpime teda k hlasovaniu o zriadení osobitných kontrolných výborov Národnej rady Slovenskej republiky a o určení počtu členov týchto výborov, tak ako to máte v tlači č. 14. Takže prezentujme sa a hlasujme. (Hlasovanie.) Prítomných 149, za hlasovalo všetkých prítomných 149 poslancov. Konštatujem, že Národná rada zriadila osobitné kontrolné výbory a zároveň určila aj počet členov týchto výborov. Podľa programu nasleduje teraz osemnásty bod, a to zriadenie Výboru Národnej rady Slovenskej republiky na preskúmavanie rozhodnutí Národného bezpečnostného úradu . Tento výbor Národná rada zriaďuje podľa čl. 2 ústavného zákona č. 254/2006 Z. z., v ktorom je určené, že výbor má mať 11 členov vrátane jeho predsedu. Členovia výboru sa volia na základe princípu pomerného zastúpenia podľa počtu poslancov politických strán alebo politických hnutí zvolených v parlamentných voľbách. Materiál máte v tlači č. 15. Otváram rozpravu o tomto bode programu a pýtam sa, či sa hlási do rozpravy niekto ústne, nakoľko žiadnu písomnú prihlášku som nedostal. Konštatujem, že nie, takže vyhlasujem rozpravu o tomto bode programu za skončenú a pristúpime teda k hlasovaniu. Nech sa páči, prezentujme sa a hlasujme, tak ako som uviedol, o konkrétnom výbore Národnej rady Slovenskej republiky na preskúmavanie rozhodnutí Národného bezpečnostného úradu, tlač č. 15. (Hlasovanie.) Prítomných 146 poslancov, za 145, 1 nehlasoval. Konštatujem, že sme zriadili tento výbor. A nasledujúcim bodom programu teda budú už voľby predsedov osobitných kontrolných výborov a takisto predsedu Výboru Národnej rady Slovenskej republiky na preskúmavanie rozhodnutí Národného bezpečnostného úradu. Návrh tlače máte, teda návrh tohto konkrétneho hlasovania máte v tlači č. 16. (Rokovanie o voľbe predsedov osobitných kontrolných výborov Národnej rady Slovenskej republiky a predsedu Výboru Národnej rady Slovenskej republiky na preskúmavanie rozhodnutí Národného bezpečnostného úradu , tlač 16.) Otváram rozpravu a chcem sa opýtať, či sa niekto hlási do rozpravy k tomuto bodu, ešte raz, tlač 16. Voľba predsedov týchto výborov. Nie. Konštatujem, že nikto sa nehlási. Vyhlasujem rozpravu o tomto bode programu za skončenú. Podľa čl. 92 Ústavy Slovenskej republiky predsedov týchto výborov volí Národná rada tajným hlasovaním. Na zvolenie predsedu výboru Národnej rady sa podľa § 15 zákona o rokovacom poriadku vyžaduje súhlas nadpolovičnej väčšiny prítomných poslancov. Budeme postupovať podľa už schváleného volebného poriadku. Hlasovanie vykonáme osobitnými hlasovacími lístkami, tak ako ste to tu už videli skôr, ktoré sú aj farebne odlíšené. Takže žiadam vás, aby ste na každom hlasovacom lístku označili jednu z možností „za“, „proti“ alebo „zdržiavam sa“. A teraz môžeme pristúpiť ku konkrétnej voľbe, konkrétnemu tajnému hlasovaniu. Nech sa páči. (Akt tajného hlasovania.)